Afrikaans het op hom kom groei soos mos ... so skryf Lebo Ndlovu - Afrikaans.com
Afrikaans het op hom kom groei soos mos …
so skryf Lebo Ndlovu
Die Middelburg Observer se rubriek: Jong Stem/Young Voice, gee jongmense uit die gemeenskap die geleentheid om hul sê te sê.
"Ons kry hulle in briefies, somtyds stap hulle by die kantoor in, ander kere ontdek ons hulle op verstommende maniere … Hulle skryf aktueel, vermy rassisme en politiek, raak hartsnare aan."
Tobie van den Bergh (redakteur)
Die Middelburg Observer
Die Middelburg Observer maak gereeld skoonskip by die jaarlikse Gemeenskapsjoernalistiek Forum. Die gewilde gemeenskapskoerant is al sedert 1903 besig om sy gemeenskap ingelig te hou en het met die jare gegroei tot 'n integrale deel van hierdie diverse en groeiende gemeenskap en word versprei in Belfast, Hendrina, Witbank, Groblersdal en omliggende myngemeenskappe.
Tobie van den Bergh, die ervare redakteur, is reeds 40 jaar by die koerant betrokke.
Lebo Ndlovu (Foto: Middelburg Observer)
Een so jong stem is Lebo Ndlovu, 'n matrikulant by Hoërskool Middelburg. En Afrikaans.com stem saam met Tobie, hierdie aangrypende brief moet met die wêreld gedeel word!
Hierdie woorde begroet my elke dag in die Afrikaanse klas – my juffrou het dit kunstig voor op die muur geverf. Na 'n jaar het Mathews Phosa se woorde soos mos op my begin groei. Dit herinner my aan Laurika Rauch se liedjie waarin sy sing van haar hartsmense wat soos 'n moskombersie op haar groei. In my geval, is dit Afrikaans wat onder my vel ingekruip het.
My lewe in die kinderhuis het my geleer dat ek oor niks bekommerd hoef te wees nie en met 'n dankbare hart moet bid vir alles wat ek het. Nog 'n kosbare les wat ek hier geleer het, is dat geld niks is nie, maar dat tyd kosbaar is.